辛棄疾

辛棄疾，字幼安，自號稼軒居士，齊歷城人，紹興十年生。少師蔡伯堅，與党懷英同學，號辛党。始筮仕，決以蓍，懷英《坎》，因留事金，棄疾得《離》，遂決意南歸。金主亮死，中原豪傑並起。耿京聚兵山東，稱天平節度使，節制山東、河北忠義軍馬，棄疾為掌書記。 紹興三十二年，京令棄疾奉表歸宋，高宗勞師建康，召見，嘉納之，授承務郎、天平節度掌書記，併以節使印告召京。會張安國、邵進已殺京降金，棄疾還至海州，乃約統制王世隆及忠義人馬全福等徑趨金營，安國方與金將酣飲，即眾中縛之以歸。獻俘行在，斬安國於市。 仍授前官，改差江陰僉判。乾道四年，通判建康府。六年，孝宗召對延和殿。時虞允文當國，帝銳意恢復，棄疾因論南北形勢及三國、晉、漢人才，持論勁直，不為迎合。遷司農寺主簿，出知滁州。辟江東安撫司參議官。留守葉衡雅重之，衡入相，力薦棄疾。召見，遷倉部郎官、提點江西刑獄。平劇盜賴文政有功，加祕閣修撰。調京西轉運判官，差知江陵府兼湖北安撫。遷知隆興府兼江西安撫，以大理少卿召，出為湖北轉運副使，改湖南，尋知潭州兼湖南安撫。盜連起湖湘，棄疾悉討平之。加右文殿修撰，差知隆興府兼江西安撫。以言者落職，久之，主管沖佑觀。 紹熙二年，起福建提點刑獄。召見，遷大理少卿，加集英殿修撰、知福州兼福建安撫使。臺臣王藺劾其用錢如泥沙，殺人如草芥，旦夕望端坐閩王殿。遂丐祠歸。慶元元年落職，四年，復主管沖佑觀。久之，起知紹興府兼浙東安撫使，四年，寧宗召見，言鹽法，加寶謨閣待制、提舉佑神觀，奉朝請。尋差知鎮江府，賜金帶。坐繆舉，降朝散大夫、提舉沖佑觀，差知紹興府、兩浙東路安撫使，辭免。進寶文閣待制，又進龍圖閣、知江陵府。赴行在奏事，試兵部侍郎，辭免。進樞密都承旨，未受命而卒，年六十八。特贈四官。 棄疾豪爽尚氣節，識拔英俊，所交多海內知名士。雅善長短句，悲壯激烈，有《稼軒集》行世。紹定六年，贈光祿大夫。咸淳間，史館校勘謝枋得過棄疾墓旁僧舍，有疾聲大呼於堂上，若鳴其不平，自昏暮至三鼓不絕聲。枋得秉燭作文，旦且祭之，文成而聲始息。德祐初，枋得請於朝，加贈少師，諡忠敏。 據 《宋史·辛棄疾傳》